Гьале, гьаб буго МахIмуд загьирлъизегIан борлъичIеб жавгьар ва жеги гьес гурони магIарул кочIохъабаз квелъ бан букIинчIеб тагьи. Гьалдайин абулеб литератураялда жаниб бигьаябги, захIматабги, гIагарабги, рикIкIадабги абун. Гьабго мурадалде бачIараб буго МахIмудил тIадехун рехсараб куплеталъул нахъиял мухъазулги магIна: гьенибги МахIмудица нилъеда цебе чIезабулеб буго цо гъваридаб кIкIал, гьеб кIкIалахъе чвахулеб кIиго ицц, цоцалъе жубачIого лъаргъун гIодобе унеб гьеб кIиялъулго лъим. Гьелдалъунги бичIчIизе гьабулеб буго гьес жидедаго гьоркьоб бугеб рокьул хIал, кигIан цоцаде чваханиги гьечIеб данделъи.